Ta chestis zornadis il Comitât consultîf
dal Consei de Europe su la convenzion cuadri pe protezion des minorancis
nazionâls al à publicade la tierce opinion su la Republiche Ceche. Il document,
che al diven de visite fate dal Comitât intal paîs centrieuropean, al fâs il
pont sul rispiet dai dirits des minorancis che a vivin inte Republiche Ceche e
al invide il guvier a meti in vore une schirie di azions par miorâ la
situazion. Cundut dai mioraments legjislatîfs puartâts indenant intai ultins
agns cuintri de discriminazion e par svilupâ bielzà de scuele une culture dal
rispiet des diviersitâts, i problemis no mancjin. Par esempli, il Comitât al
segnale che te societât e tai mieçs di comunicazion cecs si viodin dispès
prejudizis e compuartaments discriminatoris cuintri dai rom cence che lis
autoritâts a intervegnin e si rive fintremai al pont che lis menacis e i
proclamis cuintri dai rom fats de estreme diestre ceche a gjoldin di une
impunitât sostanziâl. Cun di plui, si àn diviers câs di “scuelis speciâls” là
che i fruts rom no gjoldin dal stes nivel educatîf dal rest dai students. Il
Comitât dal Consei de Europe al invide duncje il guvier cec a cjapâ
proviodiments par superâ cheste situazion. Si domande po ancje un sburt pe
nassite dai comitâts locâi pes minorancis nazionâls che fin cumò a son stâts
metûts sù in mancul di un cuart dai comuns là che a varessin vût di nassi.
Font: Council of Europe,
19/03/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn unk